Η σημασία της ενδοσκοπικά κατευθυνόμενης αναρροφητικής παρακέντησης με λεπτή βελόνη στη διάγνωση των νεοπλασμάτων του γαστρεντερικού σωλήνα
Authors: Βαρδούλη Άννα 
Published: August 2021

C- erb 2 είναι μέλος της οικογένειας των υποδοχέων των επιδερμιδικών αυξητικών παραγόντων (EGFR). Η υπερέκφραση της c- erbΒ-2 έχει δειχθεί να σχετίζεται με την υποτροπή και την κακή πρόγνωση στα αδενοκαρκινώματα του μαστού και του στομάχου. Στον παγκρεατικό καρκίνο η υπερέκφραση της c-erbΒ-2 έχει αποδειχθεί με τη χρήση της ανοσοιστοχημείας. Η σχέση όμως των επιπέδων στον ορό της c-erbΒ-2 με την κλινική έκβαση της νόσου δεν έχει ακόμη πλήρως διερευνηθεί. Ο ΣΚΟΠΟΣ αυτής της ερευνητικής πρότασης είναι η διερεύνηση της κλινικής σημασίας των επιπέδων της ογκοπρωτείνης c-erbΒ-2 στον ορό ασθενών με καρκίνο του παγκρέατος και του φύματος του Vater. ΑΣΘΕΝΕΙΣ ΚΑΙ ΜΕΘΟΔΟΙ : Δείγματα ορών από 64 ασθενείς με καρκίνο του παγκρέατος και του φύματος του Vater συλλέχθηκαν προεγχειρητικά και 1 μήνα μετά από τη χειρουργική επέμβαση ( είτε πρόκειται για θεραπευτική είτε για παρηγορική ). Συλλέχθηκαν επίσης δείγματα ορών από 51 υγιείς μάρτυρες.Τα επίπεδα της c-erbΒ-2 στον ορό ασθενών με καρκίνο του παγκρέατος καιτου φύματος του vater συγκρίθηκαν με τα αντίστοιχα επίπεδα στον ορό υγιών μαρτύρων και συσχετίσθηκαν με το βαθμό διαφοροποίησης του όγκου, το στάδιο της νόσου, τα επίπεδα του CEA και του CA 19-9 και την ιστική έκφραση της πρωτεΐνης. Επί πλέον μελετήθηκαν οι μεταβολές των επιπέδων της c-erbΒ-2 του ορού μετά από χειρουργική αντιμετώπιση ( θεραπευτική η παρηγορική επέμβαση ) της νόσου και η συσχέτιση των επιπέδων της c-erbΒ-2 του ορού με την επιβίωση των ασθενών. ΑΠΟΤΕΛΕΣΜΑΤΑ : Σημαντική διαφορά βρέθηκε στις προεγχειρητικές τιμές c-erbΒ-2 μεταξύ υγιών και ασθενών. Η εντόπιση ( κεφαλή-σώμα-ουρά ), η διαφοροποίηση και το μέγεθος του όγκου δε φάνηκε να επηρεάζει τις τιμές της c-erbΒ-2. Αντίθετα σημαντικά υψηλές τιμές c-erbΒ--2 παρατηρήθηκαν σε ασθενείς με λεμφαδενικές και απομακρυσμένες μεταστάσεις καθώς και σε ασθενείς με ανεγχείρητους όγκους και ασθενείς που απεβίωσαν στη διάρκεια της μελέτης. Επίσης διαπιστώθηκε ότι αυξημένα επίπεδα c-erbΒ-2 προεγχειρητικά προδικάζουν αυξημένα επίπεδα c-erbΒ-2 30 ημέρες μετά την εγχείρηση. Αντίθετα δεν παρατηρήθηκε παρόμοιος συσχετισμός μεταξύ cerbΒ- 2 και CEA , CA 19-9, δηλαδή αυξημένα επίπεδα των καρκινικών δεικτών δε συνδυάζονται με αυξημένα επίπεδα c-erb-2. Παράλληλα διαπιστώσαμε ότι η μη εξαιρεσιμότητα του όγκου σχετίζεται με πολύ υψηλότερα επίπεδα c-erbΒ-2 και προεγχειρητικά αλλά και 30 ημέρες μετεγχειρητικά. Συσχετίζοντας τους καρκινικούς δείκτες ( CEA, CA 19-9 ) παρατηρήσαμε υψηλότερες τιμές αυτών όταν ο όγκος εντοπίζεται στο πάγκρεας παρά στο φύμα του vater. Παραδόξως όμως διαπιστώσαμε ότι οι τιμές τους δε συνδέονται με το ΤΝΜ stage και μέγεθος του όγκου καθώς και με την παρουσία θετικών λεμφαδένων, απομακρυσμένων μεταστάσεων, το φύλο η την επιβίωση των ασθενών. Μελετώντας περαιτέρω την επιβίωση των ασθενών μας διαπιστώσαμε ότι οσάκις είχαμε υψηλές τιμές c-erbΒ-2 ο κίνδυνος θανάτου ήταν υψηλότερος. Αντίθετα το φύλο, η εντόπιση του όγκου, η διαφοροποίηση αυτού καθώς και οι καρκινικοί δείκτες ( CEA, CA19-9 ) δε συνδέονται με αυξημένη πιθανότητα θανάτου. Παρατηρήθηκαν επίσης σημαντικά χαμηλότερα επίπεδα c-erbB-2 μετά από ριζική εκτομή του όγκου.